Source: http://www.bihon.ro/ne-vom-bate-pentru-calificare/2310375
Timestamp: 2019-09-20 20:31:24+00:00

Document:
„Ne vom bate pentru calificare” - BIHON
„Ne vom bate pentru calificare”
la	27. august 2019 16:38
Echipa noastră va încerca să acceadă în turul secund al Ligii Campionilor	- © FOTO: ORADEABESTPHOTO.RO
CSM Digi va debuta miercuri în turneul din primul tur preliminar al LEN Champions League.
Vicecampioana României va avea o misiune dintre cele mai dificile în Grupa A, ale cărei meciuri sunt găzduite de orașul Sabac (Serbia). Din grupă mai fac parte campioana și vicecampioana Serbiei – Steaua Roșie Belgrad, respectiv VK Sabac, campioana Rusiei – Dynamo Moscova, campioana Turciei – Galatasaray Istanbul și vicecampioana Greciei – Apollon Smyrnis. Primele patru clasate vor obține calificarea în turul secund, iar echipele situate pe ultimele două locuri vor fi eliminate.
Pentru a accede în faza următoare, CSM Digi va trebui așadar să lase în urma sa cel puțin două din componentele grupei. Echipa orădeană a susținut săptămâna trecută un stagiu de antrenamente comune și meciuri-test în compania formațiilor CSA Steaua, Galatasaray și Miskolc.
„A fost o perioadă de pregătiri intense, cu opt meciuri tari, disputate pe parcursul a doar șapte zile, în care am întâlnit formații puternice. A fost, într-un fel, o repetiție pentru turneul din Serbia. Echipa s-a angajat bine la efort, eu cred că suntem bine pregătiți”, ne-a declarat antrenorul Dorin Costrăș.
Pleacă azi la Sabac
Formația noastră face deplasarea la Sabac în cursul zilei de astăzi. Referitor la șansele de calificare, antrenorul CSM Digi manifestă un optimism moderat. „Este o grupă foarte dificilă, cu echipe puternice. Diferențele de valoare dintre ele nu sunt prea mari. Și noi suntem cam la nivelul lor. Ne vom bate pentru calificare, avem șansele noastre la acest turneu”, opinează Dorin Costrăș.
Întrebat care sunt echipele pe care CSM Digi le-ar putea devansa, tehnicianul orădean a oferit un răspuns interesant. „Putem să învingem și să devansăm pe oricare dintre cele cinci adversare. Totul depinde însă de jocul nostru. Trebuie să evoluăm cât mai aproape de potențialul nostru maxim pentru a reuși calificarea.
Nu trebuie uitat că vom juca în compania unor campioane sau vicecampioane din țări aflate în elita poloului european – Serbia, Grecia, Rusia, cu excepția lui Galatasaray, care are însă și ea un lot redutabil”, a conchis Dorin Costrăș.
Programul echipei CSM DIGI
Joi, 29 august, ora 18:00, CSM Digi – Apollon Smyrnis
Vineri, 30 august: ora 10:30, CSM Digi – Steaua Roșie Belgrad; ora 18:00, CSM Digi – Dynamo Moscova
Sâmbătă, 31 august, ora 21:30, CSM Digi – VK Sabac
Duminică, 1 septembrie, ora 12:45, CSM Digi – Galatasaray Istanbul
Taguri: csm digi, CUPA LEN Champions League, grupa A, Sabac, serbia

References: CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 CSM 
 csm